In die geval van ’n Ponzi-én ’n piramideskema word jou geld egter nooit regtig in ’n werklike onderneming, eiendom of ander beleggingsinstrument belê nie. Die geld wat jy belê, word gebruik om die belegger voor jou se beloofde opbrengs te betaal. Net só word jou “opbrengs”betaal uit die geld wat die volgende belegger belê.
Voordat jy jou geld belê, vra die raad van ’n sogenaamde finansiële tussenganger – hy kan die titel finansiële raadgewer, gesertifiseerde finansiële beplanner (CFP) of makelaar hê. “Ervare raadgewers het al ál die skemas gesien en weet hoe hulle werk,” sê Came.
Lubowski sê die rol van ’n finansiële beplanner strek baie verder as net die verkoop van versekerings- of beleggingsprodukte. “Hy moet jou éérs help om realisties en voldoende te beplan en dan te kyk na ’n portefeulje produkte. Enige beplanner wat net aan jou produkte wil verkoop voordat ’n behoorlike proses deurloop is, moet vir jou ’n rooi vlag wees.”